ΕΞΩΡΑΪΣΤΙΚΟΣ ΚΑΙ ΠΟΛΙΤΙΣΤΙΚΟΣ ΣΥΛΛΟΓΟΣ

ΨΑΛΙΔΙΟΥ ΑΜΑΡΟΥΣΙΟΥ «Η ΖΩΟΔΟΧΟΣ ΠΗΓΗ»

Χαλκιδικής 17 & Ζωοδ. Πηγής, 15122, Μαρούσι

[info@psalidi-marousi.gr](mailto:info@psalidi-marousi.gr)

**Ψ Η Φ Ι Σ Μ Α**

Των κατοίκων της Π.Ε. Ψαλιδίου – Αμαρουσίου

Εμείς οι κάτοικοι της Π.Ε. Ψαλιδίου Αμαρουσίου που συγκεντρωθήκαμε, μαζικά, στην αίθουσα του Εξωραϊστικού και Πολιτιστικού Συλλόγου Ψαλιδίου «Ζωοδόχος Πηγή», μετά από πρόσκληση του Δ. Σ. του εν λόγω Συλλόγου, αφού συζητήσαμε, ενδελεχώς, το ζήτημα της προσεχούς επιχειρηματικής αξιοποίησης του ακάλυπτου χώρου, γνωστού ως «ΧΕΥ Κύμης», της περιοχής μας,

και αφού λάβαμε υπόψη τα ακόλουθα:

1. Το γεγονός ότι η εν λόγω έκταση που περικλείεται από την οδό Ηλέκτρας και την είσοδο Κύμης της αττικής οδού, δεν διαθέτει θεσμοθετημένες χρήσεις γης, δεδομένου ότι είχε παραχωρηθεί προσωρινά στην αττική οδό, μέχρις περατώσεως των έργων της, οπότε και επανήλθε στην κυριότητα του Δημοσίου,
2. Το γεγονός ότι, η υπόψη έκταση, 4,5 περίπου στρεμμάτων, αποτελεί αναπόσπαστο τμήμα και συνέχεια του αστικού ιστού της γειτονιάς μας, η οποία έχει θεσμοθετημένες χρήσεις αμιγούς κατοικίας,
3. Το γεγονός ότι, η πρόσβαση προς το ακίνητο αυτό επιτυγχάνεται μόνο μέσω της δημοτικής οδού Ηλέκτρας, αφού δεν εφάπτεται, καν, με τον άξονα της οδού Κύμης,
4. Το γεγονός ότι, η έκταση αυτή αποτελεί τον μοναδικό ελεύθερο χώρο, ο οποίος μπορεί να συμβάλλει, έστω και κατ΄ολίγον, στην αποκατάσταση του ισοζυγίου πρασίνου, της ευρύτερης περιοχής μας, το οποίο έχει μεγάλο έλλειμμα, λόγω της ανάπτυξης των μεγάλων εμπορικών κέντρων και των υπερτοπικών δομών,
5. Τη διαχρονική επιθυμία των κατοίκων να αποδοθεί αυτός ο ελεύθερος χώρος στους δημότες, ως χώρος πρασίνου, ενεργητικής αναψυχής και αθλοπαιδιών,
6. Την εκπεφρασμένη βούληση του Δήμου Αμαρουσίου, να διεκδικήσει την έκταση αυτή, για κοινωφελείς σκοπούς, επικυρωμένη με ομόφωνη απόφαση του Δημοτικού Συμβουλίου,
7. Το γεγονός ότι, υπάρχουν πετυχημένα παραδείγματα αξιοποίησης παρόμοιων εκτάσεων του δημοσίου, μέσω της αγοράς τους ή της μακροχρόνιας μίσθωσής τους από τους οικείους δήμους, για σκοπούς κοινωφελείς,
8. Το γεγονός ότι, η επίδικη έκταση έχει μεταφερθεί , με την υπ’ αριθμ. ΥΠΟΙΚ 0004586 ΕΞ 2018 Υπουργική Απόφαση (ΦΕΚ Β 2320/19-6-2018), στην Εταιρία Ακινήτων Δημοσίου Α.Ε., με σκοπό την αξιοποίησή της, γεγονός που προϋποθέτει την θεσμοθέτηση χρήσεων γης, πριν από το στάδιο δημοπράτησής της,
9. Το γεγονός ότι, το Υπουργείο Περιβάλλοντος και Ενέργειας δεν έχει απαντήσει, μέχρι σήμερα, στο από 6/2/2019, αιτιολογημένο αίτημα του Εξωραϊστικού Συλλόγου για τη θεσμοθέτηση χρήσεων γης ήπιας ανάπτυξης στο εν λόγω ακίνητο, ώστε να αποτραπεί η εκμετάλλευσή του σε χρήσεις που θα επιβάρυναν ακόμη περισσότερο, την ήδη βεβαρυμμένη περιοχή και θα υποβάθμιζαν το ήδη ελλειμματικό ισοδύναμο πρασίνου,
10. Το γεγονός ότι, η περιοχή του Ψαλιδίου διχοτομείται, σε όλο της το μήκος, από το σκάμμα της αττικής οδού, αφού δεν προβλέφθηκε το σκέπασμα ενός, τουλάχιστον, τμήματός της, ώστε να μειωθούν οι αρνητικές επιπτώσεις στο περιβάλλον και στους κατοίκους και να προκύψουν ελεύθεροι χώροι πρασίνου, πρόβλεψη που ελήφθη στους περισσότερους δήμους της αττικής, από όπου διέρχεται,

αποφασίσαμε, ομόφωνα:

1. Να πραγματοποιήσουμε στον χώρο του ΧΕΥ Κύμης εκδήλωση διεκδίκησης και διαμαρτυρίας,
2. Να αναρτήσουμε, εντός του χώρου, πανό με το κεντρικό θέμα της διεκδίκησης,
3. Να προσκαλέσουμε τη Δημοτική Αρχή, το Δημοτικό Συμβούλιο, τις Δημοτικές Παρατάξεις και τους υποψήφιους Δημάρχους Αμαρουσίου, ζητώντας την υποστήριξη και την πολιτική δέσμευσή τους, πάνω στο δίκαιο αίτημα των κατοίκων,
4. Να δημοσιοποιήσουμε το αίτημά μας, με κάθε πρόσφορο μέσο.

Ψαλίδι Αμαρουσίου, 08/04/2019

Για το Δ.Σ. και τους κατοίκους του Ψαλιδίου,

Η Γεν. Γραμματέας Ο Πρόεδρος

Μαριάνθη Ιωαννίδου Κωνσταντίνος Σολδάτος